આ ત્રણે જાતિયોના પહેરવેશમાં ફરક જોવા મળે છે. ઢેબરિયા રબારીની સ્ત્રી કાપડુ, ઘાઘરો પહેરી માથે ઓઢણી ઓઢે છે. કાચ્છી રબારી સ્ત્રીઓ ડુંટી ઢાંકતાં કાપડાં લાલ રંગના મશરૂમ કામવાળાં તથા ઘાઘરો ભરતભરેલા અને ઓઢણી કાળા રંગની ઓઢે છે. ત્રણે કોમમાં પુરુષોનો પહેરવેશ સફેદ કપડાંનો હોય છે, રબારણ સ્ત્રીઓ કાળાં વસ્ત્રો કેમ પરિધાન કરે છે તે અંગેની એક લોકવાયકા એવી છે કે રબારીઓ જુના કાળે જેસલમેરમાં વસવાટ કરતા. ત્યાંના રાજાએ રબારીની રૂપાળી કન્યાની માગણી કરી. વ્યભિચારી રાજવીને કન્યા ન આપવા માટે તેઓ ત્યાંથી નાસી છૂટયા. પછીથી આ કન્યા ધરતીમાં સમાઇ ગઇ. તેની સ્મૃતિમાં તેઓ આજપર્યંત કાળાં વસ્ત્રો પહેરે છે. અને શોક પ્રદર્શિત કરે છે. મોટા ભાગના સંશોધકો પણ આવો જ મત રજૂ કરે છે.